[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.8.2005

COM(2005) 360 τελικό

23η ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΣΧΕΤΙΚΑ ΜΕ ΤΙΣ ΔΡΑΣΤΗΡΙΟΤΗΤΕΣ ΤΗΣ ΚΟΙΝΟΤΗΤΑΣ ΣΤΟΝ ΤΟΜΕΑ ΤΟΥΑΝΤΙΝΤΑΜΠΙΝΓΚ, ΤΩΝ ΑΝΤΕΠΙΔΟΤΗΣΕΩΝ ΚΑΙ ΤΩΝ ΜΕΤΡΩΝ ΔΙΑΣΦΑΛΙΣΗΣ (2004){SEC(2005) 1038}

Εισαγωγή

Η παρούσα έκθεση 2004 υποβάλλεται στο Ευρωπαϊκό Κοινοβούλιο (ΕΚ), σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Κοινότητας κατά του ντάμπινγκ, καθώς και της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια.

Για διοικητικούς λόγους, η παρούσα έκθεση περιορίζεται σε 10 σελίδες και επικεντρώνεται κυρίως στις δραστηριότητες κατά τη διάρκεια του 2004. Ωστόσο, για περισσότερες πληροφορίες μπορεί κανείς να συμβουλευτεί το έγγραφο εργασίας (Working Document) που επισυνάπτεται στην παρούσα έκθεση, το οποίο είναι διαθέσιμο μόνο στα αγγλικά. Το έγγραφο εργασίας περιέχει επίσης τα παραρτήματα που αναφέρονται στην έκθεση. Η έκθεση και το έγγραφο εργασίας έχουν την ίδια γενική δομή και περιέχουν τις ίδιες επικεφαλίδες έτσι ώστε είναι εύκολο να αναζητηθούν πληρέστερες πληροφορίες στο έγγραφο εργασίας.

Η παρούσα έκθεση και το πλήρες έγγραφο εργασίας διατίθενται επίσης στο κοινό στην ακόλουθη διεύθυνση Διαδικτύου:

http://europa.eu.int/comm/trade/issues/respectrules/anti_dumping/legis/index_en.htm

Επισκόπηση της νομοθεσίασ

Οι έρευνες αντιντάμπινγκ, αντεπιδοτήσεων και μέτρων διασφάλισης διενεργούνται σύμφωνα με τους βασικούς κανονισμούς του Συμβουλίου. Επισκόπηση της υφιστάμενης νομοθεσίας περιέχεται στο έγγραφο εργασίας. Τα βασικά κείμενα αντιντάμπινγκ και αντεπιδοτήσεων καλούνται εφεξής «βασικός(οί) κανονισμός(οί)».

Αλλαγές στην κοινοτική νομοθεσία το 2004

Η εμπειρία του 2003, κατά τη διάρκεια του οποίου δύο προτάσεις της Επιτροπής περί επιβολής οριστικών μέτρων αντιντάμπινγκ δεν συγκέντρωσαν την απαιτούμενη πλειοψηφία στο Συμβούλιο, έδειξε ορισμένες αδυναμίες όσον αφορά τη διαδικασία λήψης αποφάσεων στον τομέα των μέσων εμπορικής άμυνας.

Για την επίλυση του προβλήματος αυτού, το Συμβούλιο εξέδωσε στις 8 Μαρτίου 2004 κανονισμό για την τροποποίηση των προαναφερόμενων βασικών κανονισμών. Εκτός από τις αλλαγές στη διαδικασία λήψης αποφάσεων, η αλλαγή αυτή καθιερώνει μεγαλύτερη διαφάνεια, αποτελεσματικότητα και προβλεψιμότητα σε ό,τι αφορά την χρησιμοποίηση των μέσων εμπορικής άμυνας. Πράγματι, σύμφωνα με τους νέους κανόνες, τα μέτρα θεωρούνται ότι έχουν εγκριθεί, εκτός αν η απλή πλειοψηφία των κρατών μελών ταχθεί κατά των μέτρων αυτών. Επιπλέον, ο κανονισμός προβλέπει υποχρεωτικές προθεσμίες για την ολοκλήρωση των ερευνών επανεξέτασης και ορίζει σαφέστερους κανόνες για την εφαρμογή των μέτρων εμπορικής άμυνας.

Τόσο η θέσπιση υποχρεωτικών προθεσμιών για την ολοκλήρωση των ερευνών επανεξέτασης όσο και η μεγαλύτερη συνολική διαφάνεια των μέσων εμπορικής άμυνας αποτελούν απάντηση σε μια σειρά αιτημάτων που διατύπωσε το Ευρωπαϊκό Κοινοβούλιο στο ψήφισμά του PE 316.244.

Μέσο κατά των επιδοτήσεων και των αθέμιτων τιμολογιακών πρακτικών στις υπηρεσίες αεροπορικών μεταφορών

Το Ευρωπαϊκό Κοινοβούλιο και το Συμβούλιο εξέδωσαν το 2004 κανονισμό που εξετάζει τις επιπτώσεις των πρακτικών χορήγησης ενισχύσεων και των αθέμιτων τιμολογιακών πρακτικών κατά την παροχή αεροπορικών υπηρεσιών από τρίτες χώρες. Ο κανονισμός, που τέθηκε σε ισχύ στις 20 Μαΐου, προβλέπει τη θέσπιση επανορθωτικών μέτρων σε περίπτωση που υπηρεσίες αεροπορικής μεταφοράς που αποτελούν αντικείμενο επιδοτήσεων ή αθέμιτων τιμολογιακών πρακτικών προκαλέσουν σημαντική ζημία σε κοινοτικούς αερομεταφορείς κατά την εκτέλεση δρομολογίων με προορισμό ή αφετηρία την Κοινότητα.

Το Ευρωπαϊκό Κοινοβούλιο συμμετείχε ενεργά στην εκπόνηση του κανονισμού και λήφθηκαν υπόψη οι περισσότερες από τις τροπολογίες του για τη διευκρίνιση του κειμένου και της εφαρμογής του σε διάφορες πτυχές.

Διεύρυνση

Όσον αφορά την Ένωση εν γένει, η διεύρυνση οδήγησε στην ανάληψη διαφόρων δραστηριοτήτων, μεταξύ άλλων και στον τομέα των μέσων εμπορικής άμυνας. Οι δραστηριότητες αυτές επικεντρώθηκαν στη διευκόλυνση των ενδιαφερομένων διοικήσεων ώστε να μπορέσουν να ενσωματωθούν ομαλά στον τρόπο λειτουργίας της ΕΕ διασφαλίζοντας ότι οι οικονομικοί φορείς θα μπορέσουν να αναλάβουν πλήρως το νέο τους ρόλο.

Αυτό ήταν ακόμη πιο σημαντικό, διότι από την 1η Μαΐου 2004 όλες οι τρέχουσες έρευνες και τα μέτρα που λήφθησαν από τις προσχωρούσες χώρες έληξαν πριν από την προσχώρησή τους και στην ΕΕ των 25 εφαρμόστηκαν αυτόματα τα κοινοτικά μέτρα.

Επιπλέον, τον Μάρτιο του 2004, με πρωτοβουλία της Επιτροπής, διεξήχθησαν μερικές ενδιάμεσες επανεξετάσεις προκειμένου να εξεταστεί κατά πόσον η επέκταση των μέτρων εμπορικής άμυνας στους χρήστες και τους καταναλωτές των νέων κρατών μελών θα μπορούσε να προκαλέσει οικονομικές δυσχέρειες ή κατάσταση σοκ. Ως αποτέλεσμα της έρευνας που διεξήχθη στο πλαίσιο των υπηρεσιών των μέσων εμπορικής άμυνας από την «Ειδική Ομάδα για τη Διεύρυνση» τον Μάιο του 2004 ελήφθησαν ειδικά μεταβατικά μέτρα για τέσσερα προϊόντα που υπόκεινται σε μέτρα αντιντάμπινγκ. Τα μεταβατικά μέτρα έλαβαν τη μορφή αναλήψεων υποχρεώσεων ως προς τις τιμές και/ή ποσοτικών αναλήψεων υποχρεώσεων περιορισμένων στις παραδοσιακές ροές εξαγωγών προς τα νέα κράτη μέλη για περιορισμένο χρονικό διάστημα.

Επιπλέον, βάσει της θετικής εμπειρίας που αποκόμισαν από το σχέδιο δράσης της προηγούμενης διεύρυνσης, οι υπηρεσίες των μέσων εμπορικής άμυνας θα εκπονήσουν παρόμοιο σχέδιο με την προοπτική μιας νέας διεύρυνσης της Κοινότητας το 2007.

Kαθεστωσ οικονομιασ της αγορασ σε εθνικη κλιμακα

Οι εργασίες σχετικά με τις αιτήσεις για το καθεστώς οικονομίας της αγοράς σε εθνική κλίμακα συνεχίστηκαν το 2004 και τώρα αφορούν μεγαλύτερο αριθμό χωρών από προηγουμένως. Κατά τη διάρκεια του 2004 και στις αρχές του 2005 ελήφθησαν αιτήσεις από το Καζακστάν, το Βιετνάμ, τη Μογγολία και την Αρμενία. Ζητήθηκαν συμπληρωματικές πληροφορίες προκειμένου να καταστεί δυνατό να αξιολογηθούν οι εν λόγω αιτήσεις.

Εννοιολογικά, τα κριτήρια που εφαρμόζονται σε εθνική κλίμακα προκειμένου να καθοριστεί κατά πόσον μια χώρα μπορεί να θεωρηθεί ως χώρα με οικονομία αγοράς για τους σκοπούς των ερευνών αντιντάμπινγκ είναι εμπνευσμένα από αυτά που εφαρμόζονται σε μεμονωμένες επιχειρήσεις που είναι εγκατεστημένες σε χώρες υπό μετάβαση σε καθεστώς οικονομίας αγοράς, τα οποία καθορίζονται στο άρθρο 2 παράγραφος 7 του βασικού κανονισμού.

Σημαντικές εργασίες πραγματοποιήθηκαν στον τομέα αυτό το 2004. Ειδικότερα, η αίτηση που ελήφθη το 2002 από την Ουκρανία αξιολογήθηκε και η Επιτροπή απέστειλε τα οριστικά πορίσματά της στις ουκρανικές αρχές τον Μάιο. Το συμπέρασμα που συνήχθη ήταν ότι δεν μπορεί να χορηγηθεί στο στάδιο αυτό καθεστώς οικονομίας αγοράς, δεδομένου ότι δεν πληρούνταν ορισμένα κριτήρια.

Η αίτηση της Λαϊκής Δημοκρατίας της Κίνας (ΛΔΚ) ελήφθη το Σεπτέμβριο του 2003. Μετά από μια πλήρη ανάλυση που πραγματοποίησε η Επιτροπή κατέληξε σε μια προκαταρκτική και ουσιαστική αξιολόγηση που διαβιβάστηκε στις κινεζικές αρχές τον Ιούνιο του 2004. Στην αξιολόγηση αυτή διαπιστώθηκαν ορισμένες αδυναμίες σε τέσσερις τομείς, ήτοι στους τομείς που αφορούν τον κρατικό παρεμβατισμό, την εταιρική διακυβέρνηση, τη νομοθεσία περί ιδιοκτησίας και πτωχεύσεων και τον χρηματοοικονομικό τομέα. Το θέμα του καθεστώτος οικονομίας αγοράς θα συζητηθεί λεπτομερέστερα με την Κίνα κατά τους επόμενους μήνες.

Δραστηριοτητεσ ενημέρωσης και επικοινωνίας / διμερεισ επαφές

Στο πλαίσιο της βοήθειας προς τις μικρομεσαίες επιχειρήσεις, συστάθηκε ένα γραφείο εξυπηρέτησης (helpdesk) για τις ΜΜΕ σε θέματα εμπορικής άμυνας. Επιπλέον, η Επιτροπή διοργάνωσε ή συμμετείχε σε 11 ενημερωτικά σεμινάρια για οικονομικούς φορείς ή για τις διοικήσεις τρίτων χωρών. Τέλος, πραγματοποιήθηκαν πολλές ad hoc συνεδριάσεις για θέματα μέσων εμπορικής άμυνας με τις αρμόδιες υπηρεσίες σε τρίτες χώρες.

Επισκόπηση των ερευνών και μέτρων αντιντάμπινγκ, αντεπιδοτήσεων KAI διασφαλισης

Γενικά

Στα τέλη του 2004, στην Κοινότητα ίσχυαν 137 μέτρα αντιντάμπινγκ (βλ. Παράρτημα Ξ) και 19 μέτρα αντεπιδοτήσεων (βλ. Παράρτημα Ο).

Το 2004, μόνο το 0,3% των συνολικών εισαγωγών στην Κοινότητα υπήρξε αντικείμενο μέτρων αντιντάμπινγκ ή αντεπιδοτήσεων.

Είναι σκόπιμο να σημειωθεί ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι αναφορές στα Παραρτήματα του εγγράφου εργασίας περιέχονται σε παρένθεση δίπλα στις επικεφαλίδες.

Νέες έρευνες (βλέπε Παραρτήματα A έως E και το Παράρτημα N)

Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 2000 – 2004 που διεξήχθησαν σύμφωνα με τις διατάξεις των άρθρων 5 και 10 των βασικών κανονισμών.

Το 2004, κινήθηκαν 29 έρευνες. Επιβλήθηκαν προσωρινοί δασμοί σε 6 διαδικασίες, μία εκ των οποίων αφορούσε διαδικασία κατά των επιδοτήσεων.

Έντεκα υποθέσεις περατώθηκαν με την επιβολή οριστικών δασμών. Σε μία από τις υποθέσεις (πανικά κρεβατιού από το Πακιστάν), η Επιτροπή έλαβε ανώνυμη επιστολή που περιείχε απειλές κατά της ζωής των υπαλλήλων που ήταν επιφορτισμένοι με τη διεξαγωγή των επαληθεύσεων. Οι επισκέψεις επαλήθευσης έπρεπε επομένως να διακοπούν και τα συμπεράσματα έπρεπε να βασιστούν στα διαθέσιμα στοιχεία. Προς το σκοπό αυτό, λήφθηκαν υπόψη όλες οι επαληθευμένες πληροφορίες που προσκόμισαν όλα τα ενδιαφερόμενα μέρη.

Δύο διαδικασίες περατώθηκαν χωρίς την επιβολή μέτρων. Αφορούν το τερεφθαλικό πολυαιθυλένιο από το Πακιστάν και τα πλατέα προϊόντα ψυχρής έλασης από ανοξείδωτο χάλυβα από τις ΗΠΑ.

Σε 14 άλλες περιπτώσεις, επετράπη η αυτόματη λήξη των μέτρων μετά την παρέλευση 5 ετών. Επιπλέον, 16 μέτρα που ίσχυαν όσον αφορά τις εισαγωγές από μία ή περισσότερες από τις 10 προσχωρούσες χώρες έληξαν αυτόματα την ημέρα της διεύρυνσης.

Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών των υπηρεσιών των μέσων εμπορικής άμυνας. Αντιπροσώπευσαν περισσότερο από το 60% του συνόλου των ερευνών που κινήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2000-2004.

Επανεξετάσεις ενόψει της λήξης ισχύος των μέτρων (βλ. Παράρτημα ΣΤ)

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση 5 ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά στην αρχική τους μορφή.

Το 2004 κινήθηκαν 6 έρευνες επανεξέτασης ενόψει της λήξης ισχύος των μέτρων και 7 περατώθηκαν με επιβεβαίωση του δασμού. Είναι σκόπιμο να σημειωθεί ότι για τις έρευνες που κινήθηκαν μετά τις 20 Μαρτίου 2004 ισχύει σήμερα προθεσμία, δηλαδή πρέπει να συναχθούν συμπεράσματα εντός 12 μηνών αλλά όχι αργότερα από 15 μήνες από την ημερομηνία κίνησης των ερευνών. Τέσσερις επανεξετάσεις ολοκληρώθηκαν και τα μέτρα καταργήθηκαν.

Ενδιάμεσες επανεξετάσεις (βλ. Παράρτημα Ζ)

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιοριστούν σε θέματα ντάμπινγκ, επιδοτήσεων ή ζημίας.

Κατά τη διάρκεια του 2004 κινήθηκαν συνολικά 26 διαδικασίες ενδιάμεσης επανεξέτασης, 10 εκ των οποίων ήταν οι καλούμενες «επανεξετάσεις για τη διεύρυνση» (βλέπε σημείο 3). Δεκαέξι ενδιάμεσες επανεξετάσεις περατώθηκαν με επιβεβαίωση ή τροποποίηση του δασμού και 2 έρευνες ολοκληρώθηκαν.

“Άλλες” ενδιάμεσες επανεξετάσεις (βλ. Παράρτημα Η)

Κατά τη διάρκεια του 2004, περατώθηκαν και ορισμένες άλλες επανεξετάσεις οι οποίες δεν εμπίπτουν στις διατάξεις του άρθρου 11 παράγραφος 3 ή του άρθρου 19 των βασικών κανονισμών ή για τις οποίες δεν έχει δημοσιευθεί ανακοίνωση για την έναρξη επανεξέτασης στην Επίσημη Εφημερίδα.

Αυτές αφορούν ειδικότερα, μεταξύ άλλων, την εκ νέου επιβολή του δασμού κατόπιν αποφάσεως του Πρωτοδικείου, τροποποίηση του δασμολογικού συντελεστή μετά από εκθέσεις που εγκρίθηκαν από το όργανο επίλυσης διαφορών του ΠΟΕ, αποδοχή, εκούσια ανάκληση ή παραβίαση αναλήψεων υποχρεώσεων, αιτήσεις νέων εξαγωγέων, κ.λπ.

Επανεξετάσεις νέου εξαγωγέα (βλ. Παράρτημα Θ)

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση “νέου εξαγωγέα” και την επανεξέταση “με ταχεία διαδικασία” για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού.

Το 2004, κινήθηκαν 2 επανεξετάσεις νέου εξαγωγέα και καμία επανεξέταση με ταχεία διαδικασία. Περατώθηκαν πέντε έρευνες, εκ των οποίων 3 επανεξετάσεις με ταχείες διαδικασίες. Δύο έρευνες ολοκληρώθηκαν διατηρώντας το αρχικό ύψος δασμού.

Έρευνες για την απορρόφηση του δασμού (βλ. Παράρτημα Ι)

Η δυνατότητα επανεξέτασης για την “απορρόφηση του δασμού”, στις περιπτώσεις κατά τις οποίες οι εξαγωγείς αναλαμβάνουν, άμεσα ή έμμεσα, το κόστος του δασμού αυξάνοντας, με τον τρόπο αυτό, το περιθώριο του ντάμπινγκ χωρίς να προκαλούν επαρκή μεταβολή των τιμών μεταπώλησης, ενσωματώθηκε στο άρθρο 12 και στο άρθρο 19 παράγραφος 3 των βασικών κανονισμών.

Το 2004 περατώθηκε έρευνα κατά της απορρόφησης των δασμών όσον αφορά εισαγωγές σουλφανιλικού οξέος καταγωγής Λαϊκής Δημοκρατίας της Κίνας με αύξηση του δασμού. Η έρευνα όσον αφορά εισαγωγές λαμπτήρων καταγωγής ΛΔΚ ολοκληρώθηκε χωρίς αύξηση του δασμού.

Έρευνες για την καταστρατήγηση του δασμού (βλ. Παράρτημα K)

Η δυνατότητα επανέναρξης έρευνας σε περιπτώσεις κατά τις οποίες αποδεικνύεται ότι τα μέτρα έχουν καταστρατηγηθεί, θεσπίστηκε με τα άρθρα 13 και 23 των βασικών κανονισμών.

Το 2004 κινήθηκαν 8 έρευνες και 8 περατώθηκαν με επέκταση του δασμού. Άλλες 3 έρευνες περατώθηκαν χωρίς την επέκταση του δασμού.

Έρευνες για την εφαρμογή μέτρων διασφάλισης (βλ. Παράρτημα Λ)

Το 2004 ίσχυαν μόνο δύο μέτρα διασφάλισης, εκ των οποίων το ένα αφορούσε satsumas (μανταρίνια σε κονσέρβες) και το άλλο σολομούς (προσωρινά μέτρα).

Τα μέτρα διασφάλισης που εφαρμόζονταν προηγουμένως όσον αφορά τα προϊόντα χάλυβα, προκειμένου να αποφευχθεί κατακλυσμός της αγοράς της ΕΕ με προϊόντα χάλυβα, αφότου οι ΗΠΑ είχαν λάβει μέτρα για την προστασία της χαλυβουργίας τους, έπαυσαν αμέσως να ισχύουν την ημέρα της άρσης των μέτρων από τις ΗΠΑ.

Εφαρμογή των μέτρων αντιντάμπινγκ/αντεπιδοτήσεων

Αλλαγές που αφορούν την εφαρμογή των διατάξεων αντιντάμπινγκ και αντεπιδοτήσεων στην Κοινότητα το 2004

Όπως αναφέρθηκε στο σημείο 1.1, οι βασικοί κανονισμοί τροποποιήθηκαν προκειμένου να παρέχουν πιο στέρεα νομική βάση στις δραστηριότητες που συνδέονται με την εφαρμογή της νομοθεσίας. Λεπτομερή στοιχεία σχετικά με τις εν λόγω διατάξεις παρατίθενται στο έγγραφο εργασίας που επισυνάπτεται στην παρούσα έκθεση.

Παρακολούθηση των μέτρων

Οι δραστηριότητες παρακολούθησης που αφορούν τα ισχύοντα μέτρα επικεντρώθηκαν σε τέσσερις κύριους τομείς: 1) πρόληψη της απάτης· 2) παρακολούθηση των εμπορικών ροών και της εξέλιξης της αγοράς· 3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Μέσω αυτών των δραστηριοτήτων οι υπηρεσίες των μέσων εμπορικής άμυνας κατέστησαν δυναμικότερες και δεν αρκούνταν μόνο σε απλή αντίδραση όσον αφορά την εφαρμογή της νομοθεσίας.

Έλεγχος των αναλήψεων υποχρεώσεων (βλ. Παραρτήματα Μ και Π)

Ο έλεγχος των αναλήψεων υποχρεώσεων αποτελεί τμήμα των δραστηριοτήτων που αφορούν την εφαρμογή της νομοθεσίας, καθότι οι αναλήψεις υποχρεώσεων αποτελούν μορφή μέτρων αντιντάμπινγκ ή αντισταθμιστικών μέτρων. Γίνονται αποδεκτές από την Επιτροπή, εφόσον αποδεικνύεται ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Το 2004 δόθηκε ιδιαίτερη προσοχή στις «αναλήψεις υποχρεώσεων στο πλαίσιο της διεύρυνσης», δεδομένου ότι αυστηροί επιτόπιοι έλεγχοι διενεργήθηκαν όχι μόνο σε εταιρίες που προσέφεραν αναλήψεις υποχρεώσεων αλλά και στους παραδοσιακούς πελάτες τους στην ΕΕ, γεγονός που επέτρεψε τη διασφάλιση της τήρησης των υποχρεώσεων.

Στις αρχές του 2004, ίσχυαν αναλήψεις υποχρεώσεων που έγιναν αποδεκτές από 76 εταιρίες. Κατά τη διάρκεια του 2004 πραγματοποιήθηκαν οι ακόλουθες αλλαγές στο χαρτοφυλάκιο των αναλήψεων υποχρεώσεων: οριστικοί δασμοί αντιντάμπινγκ επιβλήθηκαν σε 7 εταιρίες μετά από ανάκληση της αποδοχής των αναλήψεων υποχρεώσεών τους· οι αναλήψεις υποχρεώσεων 30 εταιριών έπαυσαν να ισχύουν για λόγους ανεξάρτητους της ανάκλησης· οι αναλήψεις υποχρεώσεων 7 εταιριών αναστάλθηκαν εν αναμονή της έκβασης της συνεχιζόμενης επανεξέτασης. Επίσης, έγιναν αποδεκτές 15 προσφορές αναλήψεων υποχρεώσεων. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2004 ανήλθε σε 47.

Επιστροφές (βλ. παράρτημα T)

Σύμφωνα με τα άρθρα 11 παράγραφος 8 και 21 παράγραφος 1 των βασικών κανονισμών, κατά τη διάρκεια του έτους κατατέθηκαν 10 νέες αιτήσεις επιστροφών. Εκδόθηκαν τρεις αποφάσεις απόρριψης αιτήσεων επιστροφής, ενώ 6 άλλες αιτήσεις αποσύρθηκαν. Ένας εισαγωγέας έλαβε επιστροφή όλων των καταβληθέντων δασμών, ενώ δύο άλλοι έλαβαν μερικές επιστροφές.

Δικαστικός έλεγχος : αποφάσεις του Δικαστηρίου / Πρωτοδικείου

Το 2004, εκδόθηκε μία απόφαση για τα μέτρα αντιντάμπινγκ ή αντεπιδοτήσεων από το Πρωτοδικείο. Αφορούσε την υπόθεση ηλεκτρονικών ζυγών καταγωγής Λαϊκής Δημοκρατίας της Κίνας. Η απόφαση ήταν ιδιαίτερα ενδιαφέρουσα κατά την έννοια ότι επιβεβαίωσε, μεταξύ άλλων, ότι το βάρος αποδείξεως φέρει ο παραγωγός-εξαγωγέας που επιθυμεί να υπαχθεί στο καθεστώς των επιχειρήσεων που λειτουργούν υπό συνθήκες οικονομίας της αγοράς και ότι δεν αρκεί για την ακύρωση ενός κανονισμού να έχει διαπράξει σφάλμα το όργανο κατά την αξιολόγηση της ζημίας, αλλά το σφάλμα αυτό πρέπει να έχει επίπτωση στον προσδιορισμό της ζημίας και, επομένως, στο περιεχόμενο του ίδιου του κανονισμού. Περίληψη της απόφασης παρατίθεται στο έγγραφο εργασίας.

Το 2004 υποβλήθηκαν εννέα νέες υποθέσεις, όλες ενώπιον του Πρωτοδικείου.

Στο παράρτημα Σ του εγγράφου εργασίας περιλαμβάνεται κατάλογος των υποθέσεων αντιντάμπινγκ/αντεπιδοτήσεων που εξακολουθούσαν να εκκρεμούν ενώπιον του Δικαστηρίου και του Πρωτοδικείου κατά τα τέλη του 2004.

Δραστηριότητες στο πλαίσιο του Παγκόσμιου Οργανισμού Εμπορίου (ΠΟΕ)

Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει μια αυστηρή διαδικασία για την επίλυση των διαφορών μεταξύ των μελών του, σχετικά με την εφαρμογή των συμφωνιών του ΠΟΕ.

Μία διαδικασία επίλυσης διαφορών περατώθηκε κατά τη διάρκεια του 2004 και επιβεβαίωσε ευρέως την προσέγγιση της Κοινότητας. Αφορούσε την υπόθεση σχετικά με τα εξαρτήματα από ελατό χυτοσίδηρο από τη Βραζιλία.

Επιπλέον, στις 23 Ιανουαρίου 2004 συγκροτήθηκε ειδική ομάδα μετά από αίτημα της Κορέας στην υπόθεση DRAMs (δυναμικές μνήμες τυχαίας προσπέλασης).

Περισσότερες πληροφορίες παρέχονται στο έγγραφο εργασίας που επισυνάπτεται στην παρούσα έκθεση.

Άλλες δραστηριότητες του ΠΟΕ

Το 2004 σημειώθηκαν σημαντικές αλλαγές στον τρόπο με τον οποίο πραγματοποιήθηκαν οι διαπραγματεύσεις για το αναπτυξιακό πρόγραμμα της Ντόχα σχετικά με τις συμφωνίες του ΠΟΕ για το αντιντάμπινγκ και τις επιδοτήσεις. Η Επιτροπή συνέχισε να διαδραματίζει ενεργό ρόλο στην ομάδα διαπραγμάτευσης για τους κανόνες.

Στον τομέα του αντιντάμπινγκ, η κατάσταση περιγράφεται ως εξής: ένας μεγάλος αριθμός προτάσεων κατατέθηκε κατά το καλούμενο στάδιο «εντοπισμού των προβλημάτων» πριν από την 5η Υπουργική Διάσκεψη στο Κανκούν, πολλές εκ των οποίων αποσκοπούσαν στην επαναδιαπραγμέτευση του συνόλου των συμφωνιών. Μετά την επανέναρξη των διαπραγματεύσεων στην ομάδα διαπραγμάτευσης για τους κανόνες τον Μάρτιο του 2004, οι συζητήσεις προσανατολίστηκαν σε μια πιο ουσιαστική και τεχνική φάση που με τη σειρά της θα προετοιμάσει το στάδιο της «αναζήτησης λύσεων» που πρέπει να ακολουθηθεί αργότερα.

Όσον αφορά τις επιδοτήσεις οι συζητήσεις το 2004 εξακολούθησαν να επικεντρώνονται στο θέμα των επιδοτήσεων στην αλιεία. Ενώ κατά το μεγαλύτερο μέρος του 2004 διεξάγονταν συζητήσεις μεταξύ των μελών του ΠΟΕ σχετικά με τον τρόπο που πρέπει να διενεργούνται οι διαπραγματεύσεις στο μέλλον, άρχισε να διαγράφεται μια συναίνεση για τις συμβιβαστικές προτάσεις της Κοινότητας.

Παράλληλα με τις δραστηριότητες αυτές, συνεχίστηκαν οι συνήθεις εργασίες της επιτροπής αντιντάμπινγκ και της επιτροπής επιδοτήσεων και αντισταθμιστικών μέτρων.

Συμπέρασμα

Το 2004 μπορεί να χαρακτηριστεί ως ένα μέσο έτος όσον αφορά το φόρτο εργασίας με βάση τον αριθμό των κινήσεων διαδικασιών και των επιβαλλόμενων μέτρων. Υπήρξε ένα έτος «πλούσιο σε γεγονότα», αν λάβουμε υπόψη ορισμένα άλλα ζητήματα, όπως η διεύρυνση της ΕΕ, τα μέτρα διασφάλισης επί των εσπεριδοειδών και του σολομού, την έγκριση της πρότασης της Επιτροπής για την τροποποίηση της διαδικασίας λήψης αποφάσεων και την καθιέρωση προθεσμιών στις διαδικασίες επανεξέτασης.

Όπως τα προηγούμενα χρόνια, έτσι και φέτος η έκθεση δείχνει ότι η ΕΚ χρησιμοποιεί με προσοχή τα μέσα εμπορικής άμυνας. Όταν χρησιμοποιούνται, τα μέσα εμπορικής άμυνας υπόκεινται στο υψηλότατο επίπεδο πειθαρχίας και συγκράτησης, μολονότι παρέχουν αποτελεσματικές εγγυήσεις κατά των αθέμιτων εμπορικών πρακτικών. Η διαφάνεια είναι σημαντική στη χρήση των μέσων εμπορικής άμυνας και αυτό το υψηλό πρότυπο αναπτύχθηκε περαιτέρω μέσω αλλαγών στο νομοθετικό πλαίσιο το 2004. Η Επιτροπή είναι αποφασισμένη να συνεχίσει να προωθεί στο μέλλον αυτή τη γραμμή πολιτικής.